google/wiki40b huggingface dataset:
Cityringen

Cityringen er den fjerde og neste utviklingsfasen til Københavns metro. Anleggsloven ble vedtatt 1. juni 2007, basert på en avtale mellom regjeringen, Københavns kommune og Frederiksberg kommune fra desember 2005, samt et politisk forlik mellom de danske partiene Venstre, Det Konservative Folkeparti, Dansk Folkeparti, Radikale Venstre, Socialdemokraterne og Socialistisk Folkeparti. Anleggskostnadene forventes å komme opp i 15 milliarder danske kroner, hvorav Københavns kommune betaler 4,8 milliarder, Frederiksberg kommune 0,8 milliarder og den danske stat 4 milliarder. De resterende 5,4 milliardene vil komme fra billettinntekter.
Utredning og undersøkelse av geologiske og arkeologiske forhold begynte i 2007, mens selve anleggsarbeidet vil starte i løpet av 2010. Det regnes med at hele banen vil stå ferdig i 2019. Cityringen forbinder bl.a. Københavns hovedbanegård med Rådhuspladsen og forbindes med de nåværende linjene på Kongens Nytorv og Frederiksberg.
Hele Cityringen vil gå i tunnel, i motsetning til fase 1 og 2 som har overjordiske strekninger, og fase 3 som består av både tunnel, hevet bane og bane i plan med jordoverflaten. Det er forventet at utformingen av tunneler og stasjoner vil ligne de eksisterende, men det vil bli bygget flere heiser på de eventuelle stasjonene. Den 15,5 km lange tunnelen vil bli den lengste jernbanetunnelen i Norden (metroen regnes som jernbane i Danmark).
Cityringen forventes å transportere nesten 300 000 passasjerer om dagen, men det vil allikevel ta mange år før omkostningene på godt 12 milliarder vil være tjent inn. Flere eksperter har imidlertid allerede før lovens vedtakelse påpekt en betydelig risiko for budsjettoverskridelser, så tilbakebetalingstiden kan bli enda lengre.
Cityringen vil bli betjent av linje M3 og M4. M3 vil kjøre hele linjen, mens M4 foreløpig kun vil kjøre København H – Østerport. På sikt kan linje M4 forlenges med nye strekninger mot Nordhavnen (2020) og Sydhavnen (2024).
Polysyntetiske språk

Polysyntetiske språk er syntetiske språk som bruker ekstra mange morfemer (ordbestanddeler med egen betydning) for å danne ord. Flere leksikalske og grammatiske elementer blir satt sammen til et komplekst ord, som i ekstreme tilfeller kan tilsvare en hel setning i et europeisk språk.
Typisk for polysyntetiske språk er dermed at de benytter lange «setningsord», som for eksempel yupik-ordet tuntussuqatarniksaitengqiggtuq, som betyr «Han hadde enda ikke sagt igjen at han ville gå på reinsdyrjakt». Ordet består av morfemene tuntu-ssur-qatar-ni-ksaite-ngqiggte-uq, og representerer betydningene <reinsdyr><jakt><fremtid><å si><negasjon><igjen><tredje person singular indikativ>. Bortsett fra tuntu, reinsdyr, kan ingen av morfemene brukes alene.
Graden av syntetiskhet er antall morfemer per ord. Polysyntetiske språk har altså et høyt antall morfemer per ord.
Eksempler på polysyntetiske språk er grønlandsk, inuktitut, mohawk, klassisk ainu, nahuatl, cherokee og en rekke andre språk fra Amerika, Sibir, Kaukasus og det nordlige Australia.
Jagdtiger

Design

Jagdtigeren var en videreutvikling av Jagdpanther som ble bygd på chassiset av en Panther-stridsvogn, mens Jagdtigeren var bygd på chassiset til en Tiger II. Den fikk en mye større kanon, en 128 mm. som var kapabel til å slå ut alle andre kjøretøy som eksisterte under hele krigen på avstander opp til 3500 meter.

Krigsinnsats

Det var bare to bataljoner (schwere Panzerjäger-Abteilung), nummerert 512 og 653 som ble utstyrt med denne panserjageren, de første i september 1944. Rund 20 %  av Jagdtiger-stridsvognene ble ødelagt i kamp: de fleste ble ødelagt av eget mannskap for å hindre dem i å falle i fiendens hender. Stridsvognene slet med mekaniske problemer, men også drivstoffmangel mot slutten av krigen.
De mistenkte

Handling

Roger "Verbal" Kint (Kevin Spacey) er en av to overlevende etter en eksplosjon ombord på et skip ved Los Angeles. I avhør starter han beretningen om de hendelser som førte ham og fire andre kriminelle til båten og den mystiske mesterhjernen "Keyser Soze". Det hele startet med at de fem ble samlet til en såkalt "lineup" hos politiet og avhørt angående en lastebil-kapring. Politiet hadde ingen bevis mot dem og de ble derfor sluppet fri. Deretter bestemte de seg for å utføre et kupp som en hevn mot politiet. Det de imidlertid ikke var klar over var at de alle ble manipulert og styrt av en den mystiske "Keyser Soze". Etterhvert begynner de å lure på om hvem som styrer hvem.

Publikum og økonomi

Filmen innbrakte 35 millioner dollar på verdensbasis, hvorav 23 millioner i USA. Produksjonskostnadene var på 6 millioner dollar.
Zandkreekdemningen

Konstruksjon

I 1957 begynte arbeidet. Det ble bygget en kort demning som forbandt en schor (sandbanke) ved kysten av Noord-Beveland med fastlandet. Denne banken var utgangspunktet for platået der slusen skulle plasseres. Zandkreekdemningen ble bygget i fire etapper: først ble sandbanken forbundet med kysten av Noord-Beveland, deretter ble Katse heule (slusen) anlagt mens man arbeidet på stenkaien ved Zuid-Beveland. Til slutt ble det resterende løpet stengt med caissons. I 1959 er 300 meter av demningen ferdig.

Slusen

Anleggsområdet for slusen var 140 x 20 meter, denne størrelsen var nødvendig i forbindelse med at man mente at Veerse Meer ville være en del av en viktig rute til og fra havnen i Vlissingen. Dette viste seg å stemme, den er i dag (2006) et knutepunkt for forbindelsen mellom Bruinisse, Zierikzee og Goes. Slusen ble bygget i løpet av 1958-59, og 21. oktober 1959 ble basculebroen over slusen heist på plass av to flytende kraner, Kolossus og Simson (no.: Samson).
Slusen ble gitt navnet Katse heule istedenfor Katse spuisluis takket være et forslag fra en eldre beboer i området. Det gamle ordet heule beskriver en forbindelse mellom to kanaler der forbindelsen passerer under en vei. Kats er navnet på den nærmeste landsbyen.

Zandkreek stenges

Samtidig med byggingen av slusen ble en stenkai bygget ved Zuid-Beveland. Da denne var ferdig, var det en 160 meter bred åpning igjen i den dypeste delen av sundet mellom øyene. For å stenge denne ble mellom 29. april og 4. mai 1960 en terskel bygget. Denne bestod av en såle av asfalt, istedenfor den gamle metoden med sammenbundne grener fra piletrær, med seks meter høye caissonene oppå. Terskelen ble med en gang gjort to meter høyere, slik at toppen av demningen lå 1,5 meter høyere enn vannet rundt. Tilslutt lot man mudringsskip sprøyte sand mot sidene av demningen slik at den fikk sin endelige form.
02:22 5. mai 1960 var Zandkreekdemningen stengt, og veien over den kunne tas i bruk. For Noord-Bevelands beboere var dette et historisk øyeblikk, øyen var ikke lenger kun avhengig av ferge for å komme til resten av Nederland.

En ny sluse

Da Zandkreekdemningen var ferdig i 1960, gikk man ut fra at Oosterschelde og Veerse Meer aldri mer skulle ha noe med hverandre å gjøre. I senere år har det vist seg at en forbindelse mellom dem ville gi bedre vannkvalitet, og i januar 2002 begynte arbeidet med å bytte ut to caissons mot en sluse. Denne er bygget av to 82 meter lange, firkantede betong"rør" på 5,5x3 meter som har en gjennomstrømningskapasitet på 40m3 per sekund. Gjennomstrømningen kan reguleres ved hjelp av en hydraulisk slusedør. I mai 2004 var arbeidet med slusen, som hadde kostet omtrent 20 millioner euro fra design til siste skrue, ferdig.
Den saksisk-ernestinske husorden

Den saksisk-ernestinske husorden (tysk: Herzoglich Sachsen-Ernestinischer Hausorden) var en felles orden tildelt i hertugdømmene Sachsen-Altenburg, Sachsen-Coburg-Gotha og Sachsen-Meiningen. Ordenen ble innstiftet 25. desember 1833 i fellesskap av hertugene Fredrik av Sachsen-Alteburg, Ernst I av Sachsen-Coburg-Gotha og Bernhard II av Sachsen-Meiningen til minne om den felles stamfar hertug Ernst I av Sachsen-Gotha-Altenburg (1601–1675) med tilnavnet «den fromme». Den gikk tilbake til den første tyske husorden, Orden der deutschen Redlichkeit fra 1690. Den saksisk-ernestinske husorden ble tildelt medlemmer av de hertuglige familier, andre kongelige og fyrstelige, statstjenestemenn og andre for lojal og fremragende fortjenester. Den saksisk-ernestinske husorden kunne også tildeles borgere av andre stater. Ordenen hadde karakter av offisiell statsorden i hertugdømmene, med de tre hertugene som ordensherrer. Den ble videreført som dynastisk orden etter Tysklands overgang til republikk i 1919 og tildelt inntil 1935 da den ble forbudt. Tildeling innen det fyrstelige hus er senere gjenopptatt.

Insignier

Ordenstegnet for Den saksisk-ernestinske husorden besto av et hvitemaljert malteserkors. En løve i gull var plassert i korsvinklene. Midtmedaljongen var av gull og bar et brystportrett av hertug Ernst I av Sachsen-Gotha-Altenburg. Medaljongen var omgitt av en blå bord der innskriften «FIDELITER ET CONSTANTER» var plassert og utenfor dette en eikekrans i grønt med gullbånd. Baksiden bar Sachsens våpenskjold og datoen for ordenens innstiftelse. Ordenstegnet var opphengt i båndet i et ledd bestående av en krone. Når ordenen ble tildelt for militære fortjenester, ble ordenstegnet utstyrt med korslagte sverd.
Ordensstjernen var i sølv og gull og hadde grupper av åtte tagger. Den var belagt med en versjon av ordenstegnet der portrettet av Ernst den fromme var byttet ut med en hertugkrone.
Ordensbåndet var rødlilla med grønne striper.

Tildeling

Det var satt begrensninger på antallet tildelinger i hver klasse av Den saksisk-ernestinske husorden. Det kunne være maksimalt ni samtidige innehavere av storkors, ikke medregnet prinser av de tre hertuglige hus. Det kunne være 12 samtidige innehavere av kommandør av I. klasse og 18 av kommandør av II. klasse. Ved innstiftelsen var antallet samtidige riddere satt til 36. Etter at ridderklassen ble delt i 1890, var antallet tildelinger av riddergraden ubegrenset. Det var ikke satt begrensninger på tildeling til utlendinger.
Tildeling av storkors medførte arvelig adelskap.

Norske innehavere

Kong Olav var innehaver av storkors av Den saksisk-ernestinske husorden.
Gult seljefly

Utseende

Et middelsstort (vingespenn 30 – 39 mm), kraftig bygd, gråbrunt til rødbrunt (ikke gult) nattfly. Forvingene er lyst brunlige med spredte, mørkere skjell og et mørkere, rødbrunt midtfelt. Nyre- og ringmerkene er vanligvis mørke og markerte. Mellomlinjene, som avgrenser vingens midtfelt, er smale, mørkbrune og lyse. Langs ytterkanten går det en vanligvis utydelig, smal, lys bølgelinje. Bakvingen er skinnende hvit med spredte, mørkere skjell, dessuten et utydelig, smalt, brunt tverrbånd. Larven er gråaktig med svarte og gule tegninger.

Levevis

I motsetning til de fleste andre Orhtosia-artene, som har larver som kan finnes på mange ulike planter, går larvene til gult seljefly nesten utelukkende på eik (Quercus spp.). De lever selskapelig i store klynger i et felles silkespinn som unge, men skiller siden lag. De voksne sommerfuglene flyr om natten i mars – april. De kommer gjerne til lys og besøker også blomster (gåsunger) av selje.

Utbredelse

Arten er utbredt i Europa. I Norge er den funnet langs kysten fra Østfold til Vest-Agder.
Qiu Jin

Bakgrunn

Qiu Jin fikk en ukonvensjonell oppdragelse i landsbyen Shānyīn i Shaoxing i Zhejiang, og foreldrene sparte henne for fotbinding i barndommen. Hun lærte å skrive og lese, og ble kjent med de kinesiske klassikere i 11-årsalderen. Hun utviklet en særlig forkjærlighet for dikteren Du Fu. Hun lærte seg også å ri, og øvde seg i sverdkamp.
Da hun var 21 år gammel ble hun gift med Wang Tíngjūn, sønn av en fremstående familie fra Hunan. Hun flyttet med ham til Beijing og fikk to barn med ham. Det viste seg snart at mannen var alkoholiker.

Revolusjonær

Høsten 1904 pantsatte hun sine smykker og dro til Japan for å studere. Der kom hun raskt i kontakt med flere kinesiske hemmelige selskaper som ville styrte Qing-dynastiet. Hun ble medlem av flere, blant annet av  Tongmenghui grunnlagt av Sun Yat-sen. Hun var også med på å grunnlegge en ren kvinnelig organisasjon i samme ånd, Gongaihui (共愛會). Hun engasjerte seg også for å få slutt på fotbinding.
I februar 1905 dro hun tilbake til Kina. Der rekrutterte sin kusine Xu Xilin til Tongmenghui. I 1906 grunnla hun et radikalt ukeblad for kvinner sammen med en annen dikterinne, Xu Zihua, i Shanghai. I 1907 ble hun rektor for Datong-skolen i Shaoxing, en skole for gymnastikklærere, men dette var bare et skalkesjul for militær opplæring av revolusjonære. 
Hun ble stadig mer sentral i det opposisjonelle arbeidet, og på planleggingen av et opprør i Anhui og Zhejiang. 
Den 6. juli 1907 forøvet hennes kusine i Anqing et vellykket attentat mot En Ming, guvernøren for provinsen Anhui. Den planlagte påfølgende oppstanden ble imidlertid forrådt og slått ned, og Xu Xilin ble arrestert, forhørt og henrettet. 
Den 12. juli ble også Qiu Jin arrestert. Ettersom det forelå belastende material mot henne, ble hun dømt og tre dager etter henrettet. Hun var blitt torturert, men skal ikke ha røpet noen av de revolusjonæres hemmeligheter.
Håndskrift

Navnetrekk

Håndskrift vil alltid bære preg av personen som fører pennen eller penselen. Håndskrevne navnetrekk, autografer og signaturer har ofte en særlig personlig utforming.  Originalsignaturer brukes derfor som en juridisk gyldig representasjon eller et personlig symbol for en person, det vil si et juridisk bindende bevis på at et bestemt individ har bekreftet et skriftlig dokument. 
Det er ellers en vanlig hobby å samle på originale autografer fra berømte personer. Slike samlere kan kalles autografjegere.

Manuskript

Håndskrift kalles på latin manuscipt. Både ordene håndskrift og manuskript brukes som betegensle på håndskreven bøker og dokumenter, for eksempel gamle bokavskrifter som var vanlig før boktrykking ble tatt i bruk på 1400-tallet. I moderne tid betyr manuskript, ofte forkortet til manus, også en originaltekst før den settes og trykkes, eller tekst med handlingsbeskrivelser og dialoger som grunnlag for en film eller skuespill.

Håndskriftanalyse

Gjennom håndskriftsanalyse kan skrifteksperter studere en persons håndskrift i detalj. Metoden kan brukes til å bestemme hvem som har skrevet en håndskreven tekst, særlig for å fastslå om et dokument er ekte eller ikke når en mistenker forfalskninger, eller om en mistenkt forbyters håndskrift stemmer overens med en tekst, for eksempel et trusselbrev, som har ukjent opphavsperson. 
Håndskriftanalyse kan også brukes til å analysere personligheten til den som har skrevet teksten. Metoden kalles da ofte grafologi og er omstridt.
Steinkjer tekniske fagskole

Steinkjer tekniske fagskole ble etablert i 1968. I dag gir skolen en teoretisk utdannelse som bygger på fag/svennebrev eller annen treårig yrkesutdannelse i ulike fag. Utdanningen gir tittelen fagtekniker og kvalifiserer til mange typer stillinger innen elforsyning, oljeindustri og prosessindustri. Det kan være tekniker eller driftsleder, produktutvikler, service- og vedlikeholdstekniker, faglærer i videregående skole, selger/ markedsfører av teknisk utstyr, planlegger/ prosjekterer av tekniske anlegg eller ingeniør.
Hellerudsletta

Hellerudsletta er et område som ligger i Skedsmo kommune, på grensen til Nittedal kommune. Området er lokalisert to mil nord for Oslo sentrum og grenser til Nitelva og Europavei 6.
Eiendommen har siden 1983 vært en messedestinasjon, med Exporama som har huset plasskrevende messer, som Landbruksveka, Bygg & Anlegg og Boligmessen, samt en rekke fagmesser. Norsk Hyttesenter er også etablert på eiendommen med Nordens største permanente hyttemesse, bestående av 29 visningshytter. Videre er det en rekke andre virksomheter på eiendommen, som Leaseplan, Nordic Outdoor, Expolight, Modul Systemer med flere.
De siste to årene har spesielt konferanse- og overnattingsmulighetene på Hellerudsletta fått et betydelig løft. 24. januar 2018 åpnet X Meeting Point og Marriottkjedens konsepthotell Moxy Hotels.
Norsk Komponistforening

Bakgrunn

Ved etableringen var hovedmålet å oppnå kompensasjon for bruk av musikken, og i 1917 manglet man grunnlag, bortsett fra et par lovparagrafer om forfatter- og kunstnerrett, for å få musikkbrukerne til å betale. 
Den første innkreving skjedde i sesongen 1918/19, og allerede i februar 1918 kom de første innbetalingene. For sanger ble det betalt 50 øre, for orkesterverker 10-25 kr, og det samlede resultat for Norsk Komponistforening det første året var kr 67. I 1928 etablerte foreningen "Norsk Komponistforenings Internasjonale Musikkbyrå”; TONO for å besørge innkrevingen, og til sammenlikning betalte musikkbrukere i Norge i 2003 inn over 200 mill. kr til TONO. Gjennom Åndsverksloven av 1930 fikk man et sikrere formelt grunnlag for innkreving av vederlag for bruk av musikk. Foreningen arbeidet også tidlig for normalkontrakten, som i 1960 ble undertegnet og derved sikret et kontraktsforhold mellom oppdragsgiver og komponist. Arbeidet for fremme av ny musikk i Norge ble etter hvert videreført blant annet ved etablering av foreningen Ny Musikk i 1938.

Virksomhet

Det legges stor vekt på virksomheten utad, gjennom samarbeid med utøvere, festivaler og andre kulturinstitusjoner, og samarbeid med andre kunstnerorganisasjoner. Foreningen arbeider for å styrke samarbeidet mellom norske komponister og sentrale fremføringsinstitusjoner som orkestre, ensembler og festivaler. Foreningen er medlem i Nordisk Komponistråd som blant annet arrangerer den årlige festivalen Nordiske Musikkdager. NKF forhandler på vegne av norske komponister om vederlag for bruk av medlemmenes musikk i en rekke sammenhenger som bl.a. utlån i bibliotek, bruk av musikk i media og offentlighet, kopiering av noter m.m.

Medlemmer

Per februar 2018 har Komponistforeningen 255 medlemmer: og
Pasi Ikonen

Karriere

Pasi Ikonen har i mange år kjempet i verdenstoppen i orientering. Han vant den aller siste kortdistansen i VM i orientering, før den ble tatt av programmet til fordel for den noe lengre mellomdistansen. På hjemmebane i Tammerfors i 2001 vant han gullet på kortdistansen foran nordmennene Tore Sandvik og Jørgen Rostrup. Ikonen fikk også med seg en sølvmedalje på sprinten fra VM-et i 2001. I EM fikk Ikonen med seg to gull i stafett, fra Ungarn i 2002 og Danmark i 2004. Mellom disse EM-triumfene ble han nordisk mester på mellomdistanse i svenske Flen i 2003. I ukrainske Kiev ble det VM-bronse på stafett sammen med Mats Haldin og Tero Föhr i 2007. Året etter ble det to bronsemedaljer i EM i Ventspils i Latvia, medaljene tok finnen på mellomdistanse og stafett. Deretter gikk det tre år før Ikonen tok sin neste internasjonale mesterskapsmedalje, en medalje som også be hans siste i verdensmesterskapssamenheng. Bronsemedalje på langdistansen i franske Savoie i 2011 satte et verdig punktum for en lang og innholdsrik mesterskapskarriere. Ikonen har dermed vunnet medalje på alle fire øvelsene på VM-programmet.
Pasi Ikonen har vært på pallen i orienteringsverdens største klubbstafett, Jukola, ved to anledninger. Han ble nummer 2 med SK Pohjantähti i 1999 og nummer tre med Vaajakosken Terä i 2010.

Meritter

Oversikt over medaljer fra internasjonale mesterskap finnes til høyre på skjermen.
Hedmark Teater

Hedmark Teater ble opprettet i 1987, med regionsstatus fra 1. januar 1995. Teateret bygger på en desentralisert modell og har regionkontorer i Hamar, Kongsvinger og Tynset. Administrasjonen, inklusive teatersjefen, har kontor på Hamar, men teateret har ingen fast scene, da det turnerer i innlandet. Hedmark teater produserer og spiller både åpne forestillinger og skoleforestillinger og samarbeider med andre teaterlag og grupper, blant annet Turnéorganisasjonen og kunstbanken. Hvert år arrangeres «Skippertak» – en teatermønstring for barn og unge.
Fra 1. april 2010 ble teateret overdratt til Teater Innlandet.
Temnoripais lasti

Utseende

En liten til middelsstor (vingespenn 40-50 millimeter), brun svermer. Forvingen er litt tilspisset, ytterkanten buer utover, bakhjørnet (tornus) er litt tilbaketrukket. Forvingen er brun i ulike sjatteringer med noen varierende, mørkere flekker. Den mest konstante tegningen er et V-formet tverrbånd litt utenfor midten, inne i V-en er det en liten, hvit flekk. Bakvingen er brunoransje med mørkere kant, kanten er noe innbuktet i den bakre halvdelen.

Utbredelse

Arten er endemisk for Madagaskar.
Grunnkretser i Kristiansand kommune

Grunnkretser i Kristiansand kommune er delområder og grunnkretser som seksjonerer Kristiansand kommune, Vest-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
The Number One Success System

The Number One Success System eller NOSS123 var et pyramidespill opprettet i Canada i 2000.
Selskapet brukte en ny vri for å sno seg unna både beskatning og forbudet mot pyramidespill ved å kalle alle transaksjonene for gaver. Konseptet vokste raskt i Nord-Amerika, og hadde også norske medlemmer. Etter massiv negativ omtale og myndighetenes fokus på konseptet, prøvde selskapet å skifte navn en rekke ganger for å kunne fortsette pyramidevirksomheten.
Chaigneau-Brasier

Chaigneau-Brasier var et fransk bilmerke brukt på biler fra Brasier solgt etter 1926.
4. divisjon fotball for menn 2016

Opp- og nedrykk

Opp: Ingen lag rykket opp. De beste lagene forble i nivå 5 i norsk fotball, men enkelte har brukt termen rykket opp til Kretsligaen.
Ned: Nedrykk ble bestemt kretsvis for å fylle avdelingene med lag i 2017. Det var større nedrykksandel enn vanlig denne sesongen fordi 4. divisjon kuttes fra 26 til 24 avdelinger, og 108 lag rykker ned fra 3. divisjon på grunn av halvering av denne divisjonen foran 2017-sesongen.
New Hampshires flagg

New Hampshires flagg er blått og har delstatens segl i midten. Flagget ble innført 1. januar 1932, men går tilbake til eldre militære faner og et delstatsflagg vedtatt i 1909.
Seglet har orlogsskipet USS Raleigh som motiv. Dette ble bygget i Portsmouth i 1776 og var et av de aller første skipene i USAs flåte.
Som flere andre delstatsflagget er også New Hampshires laget etter modell av militære faner. Tradisjonelt har blått vært en dominerende farge for duken i slike faner. Også delstatene Pennsylvania, Connecticut, Sør-Carolina, Virginia, New York, Vermont, Kentucky, Indiana, Maine, Michigan, Wisconsin, Minnesota, Oregon, Kansas, Nevada, Nebraska, Nord-Dakota, Montana, Idaho, Utah og Alaska har delstatsflagg med blå flaggduk. Louisiana, Oklahoma og Sør-Dakota benytter en noe lysere blåfarge i sine delstatsflagg, mens Delawares delstatsflagg har en lysere, gråblå fargetone.
Hop oppveksttun

Historie

Skolen ble bygget i 1959, og var en fortsettelsesskole inntil ungdomsskolen ble innført i Bergen i 1970.
I 2012 fikk skolen en idrettshall som disponeres av Hop Basketballklubb.
Ernæringsterapi

Ernæringsterapi er en alternativ terapiform som gir råd om kosthold og kosttilskudd. Ernæringsterapeut er i motsetning til klinisk ernæringsfysiolog ingen beskyttet tittel, så hvem som helst kan kalle seg ernæringsterapeut.
Den doble nobelprisvinneren Linus Pauling regnes som opphavsmann til den varianten av ernæringsterapi som kalles ortomolekylær medisin og som særlig konsentrerer seg om høye doser av vitamin C. Dette er en terapiform som ikke har vitenskapelig støtte, og i enkelte fagmiljøer regnes dette som kvakksalveri som også medfører betydelig helserisiko. Men sammenligner man ernæringsterapi med helserisikoen som er forbundet med medikamenter, så kan man slå fast er ernæringsterapi er ufarlig. Ti prosent av innleggelsene ved medisinske avdelinger i norske sykehus skyldes legemiddelfeil. Ernæringsterapi har stort fokus på mat, matkvalitet, bearbeiding og tilberedning av mat.

Utdanning

I Norge har Tunsberg Medisinske Skole en utdannelse til ernæringsterapeut. Blant lærerne er Jens Veiersted, Dag Viljen Poleszynski, Kenn Halstensen og Fedon Lindberg.
Opposisjon i politikk

Opposisjon i politikk er et eller flere politiske parti eller en annen form for organisert gruppe, som er motstander av en regjering, et parti eller en gruppe, som har den politiske styrende kontrollen over et område. Et område kan være en stat, en nasjon eller et land, eller en delstat, et fylke eller en kommune.
Det kan også dreie seg om intern opposisjon innen et politisk parti, eller i en organisasjon. Et kjent eksempel i Norge er fagopposisjonen av 1911 i LO, som Martin Tranmæl sto i spissen for.